Ένα αυθεντικό, παραδοσιακό, υπέροχο νησιωτικό σπίτι μας περίμενε στην Χώρα της Κύθνου.
Πιο όμορφο κι απ' αυτό που δείχνουν οι φωτογραφίες, ακριβώς απέναντι από το Ιατρείο κι έναν δρόμο κάτω από τον κεντρικό δρόμο της Χώρας όπου μπορείς να βρεις τα πάντα, mini markets, φούρνο, μαγαζιά για φαγητό, γλυκό, καφέ και ποτό, ATM και γενικά ό,τι χρειάζεται. Είναι όλα σε κοντινή απόσταση με τα πόδια κι έχει σχετικά ησυχία καθώς απαγορεύεται η είσοδος των αυτοκινήτων στο χωριό (γεγονός που δεν ακολουθούν πάντα οι ντόπιοι). Εύκολη πρόσβαση με το λεωφορείο ή το Ι.Χ. αυτοκίνητο που μπορείς να παρκάρεις πέντε λεπτά μακριά από το σπίτι, στο δημοτικό πάρκιν.
Το σπίτι είναι δροσερό (γενικά στο νησί φυσάει αρκετά απ' ότι καταλάβαμε) και η βεράντα του μπορεί να σου προσφέρει μια υπέροχη ευκαιρία για ξεκούραση και χαλάρωση αν στο επιτρέψουν και οι καιρικές συνθήκες. Είναι ιδανικό για οικογένεια με μεγάλα παιδιά ή παρέα πολλών ατόμων. Η στενή σιδερένια σκάλα με τα ξύλινα πατήματα δεν είναι πρόβλημα αν δεν είσαι πολύ ξεχασιάρης και τα δύο μπάνια πολύ εξυπηρετικά. Η κουζίνα είχε τα πάντα και μπορέσαμε να φτιάξουμε το πρωινό μας, να μαγειρέψουμε, να διατηρήσουμε τα τρόφιμά μας στο μεγάλο ψυγείο που υπήρχε και γενικά να αισθανθούμε σαν στο σπίτι μας. Η διακόσμηση και τα έπιπλα του σπιτιού σου δίνουν έντονα την εντύπωση ότι είσαι κι εσύ κάτοικος του χωριού ενώ η παρουσία βιβλίων, περιοδικών και επιτραπέζιων παιχνιδιών καθώς και πολλών προσωπικών αντικειμένων σε κάνουν να νιώθεις ότι μένεις στο σπίτι του παππού σου. Αν έπρεπε να πούμε ένα μείον θα λέγαμε την απουσία WiFi (που εύκολα καλύπτεται από την ύπαρξη WiFi στα κοντινά μαγαζιά), και τα όχι αναπαυτικά στρώματα για τα οποία ενημερωθήκαμε από τον σπιτονοικοκύρη ότι είναι να αλλαχτούν σύντομα.
Η κυρία Σταυρίτα που μας υποδέχτηκε ήταν πολύ ευγενική, συμπαθητική και πρόθυμη να μας δώσει πολλές πληροφορίες και ο Διονύσης ήταν παραπάνω από άμεσος και πρόθυμος να ακούσει τις παρατηρήσεις μας, να μας δώσει απαντήσεις και πληροφορίες στην επικοινωνία που είχαμε μαζί του.
Το συνιστούμε ανεπιφύλακτα σε όποιον θέλει να έχει μια γνήσια εμπειρία διακοπών.